khistorydata/jeongjo-sjw-relations huggingface dataset:
정조 0년
又以義禁府言啓曰。卽接漢城府牒報及當部成冊。則孥籍罪人尙魯。應坐諸人。査出以來。而追施逆律者。其父與子勿施一律。依兄弟應坐律擧行。奉承傳施行事。曾有受敎矣。頃因承傳。尙魯子致讓。全羅道濟州牧旌義縣安置。子致廣。珍島郡金甲島安置。庶子致默。全羅道興陽縣蛇渡安置。而旣已發配。依受敎仍其地爲奴。子致顯。嚴囚本府南間。待處分擧行。姪致恭。慶尙道巨濟府安置。姪致良。全羅道靈巖郡楸子島安置。姪致勛。慶尙道南海縣安置。姪致訥。全羅道珍島郡安置。皆已發配。仍其絶島。依律文流三千里安置。妻必喜。全羅道濟州牧大靜縣爲婢。妾德辰。咸鏡道慶興府爲婢。妾松月。茂山府爲婢。子之妾萬愛。慶尙道機張縣爲婢。子婦孝任。長鬐縣爲婢。子婦花愛。東萊府定配。庶子婦美方。咸鏡道穩城府爲婢。孫鍾烈。三水府爲奴。孫女珠玉。慶尙道長鬐縣爲婢。庶孫石伊。咸鏡道穩城府爲奴。庶孫女乙任。全羅道興陽縣爲婢。而依例發遣府書吏羅將。押送于各其配所。何如。傳曰。允。
정조 0년
徐浩修。以兵曹言啓曰。依下敎。侍衛禁軍等。勞問後療氣之意。敢啓。傳曰。知道。
정조 0년
丙申四月初四日卯時。上御廬次。藥房提調持湯劑入侍時。提調徐命善副提調洪國榮。假注書柳孟養。記注官朴聖鉉。記事官朴祐源。醫官方泰輿。以次進伏訖。命善曰。屢日訊囚。連爲勞動。聖體。若何。上曰。一樣矣。命善曰。寢睡。何如。上曰。善寢矣。泰輿奉湯劑進前。上進御。上曰。刑房承旨入侍。出榻敎同副承旨鄭民始進前。命書傳敎曰。載興範濟雲亨。爲先上闕。其餘次次上闕。上曰。今番鞫獄。無異於乙亥矣。國榮曰。其陰譎情跡。比乙亥。尤爲緊關矣。上曰。然矣。命退去。諸臣以次出。
정조 0년
丙申四月初四日卯時。上御內兵曹。親鞫入侍時。行都承旨徐浩修。左承旨洪國榮。右承旨吳載紹。左副承旨金夏材。右副承旨金相戊。同副承旨鄭民始。假注書柳孟養。事變假注書李兢淵。記注官朴聖鉉。記事官朴祐源。以次侍立訖。上具白布笠布直領。乘輿詣內兵曹殿座。領府事金相福。左議政鄭存謙。判義禁徐命善。同義禁徐有隣鄭履煥金熤。大司憲朴相德。執義李重馥。掌令尹長烈尹在醇。持平尹尙東。正言宋煥億。問事郞廳李秉模柳義養沈有鎭金履正李顯永沈豊之徐有防李普溫。刑房都事安廷瓛張錫寬。文書色都事尹行儼李景說。以次進伏。上曰。前排依昨日待令。存謙曰。連日勞動。聖體。若何。上曰。一樣矣。上曰。崔載興上之。命書問目。捧供訖。問目招辭。在事變日記上曰。載興姑爲下幕。雲亨上之。命書問目納供。問目招辭。在事變日記上曰。此罪人無他盤問者。只直招相老凶言之同參者。仍爲遲晩之意。大臣發問目。訊杖捧供。問目招辭。在事變日記上曰。範濟上之。上曰。載翰光綮獻鎭祖煥。爲先上闕。出傳敎上曰。此時度支。不可虛縻。戶曹判書具允鈺改差。前望單子入之。出傳敎上曰。戶判前望單子。前判書鄭弘淳給牒敍用爲之。牌招察任。上曰。範濟發問目捧供。問目招辭。在事變日記上曰。範濟雲亨施刑。一時勸杖。上曰。雲亨遲晩次。姑爲下幕。獻鎭上之。書問目。捧供訖。問目招辭。在事變日記上曰。此皆正法者。而未捧結案。則雖杖斃。不可徑先正法矣。範濟與獻鎭面質。招辭。在事變日記上曰。連爲勸杖。上入小次。少間還爲殿座。存謙曰。獻鎭今無更問者。卽捧結案。何如。上曰。生置獻鎭。然後可以面質於諸罪人。姑置之。上曰。範濟連爲勸杖。準次後告之。範濟獻鎭。更爲面質。招辭。在事變日記上曰。範濟獻鎭。皆以遲晩次。姑爲下幕。宋翼彦上之。峻培東讓外。竝上闕。睦祖煥亦爲上之。上曰。各道流配。若是夥然。押去羅卒之貽弊外邑。此必有之事也。如有討食作挐之弊。該邑守令。這這論報巡營。卽其地刑配後狀聞事。下諭于諸道監司。若是下敎之後。該道該邑。若或泛忽。後日繡衣之行。以此現發。該道道臣。當重繩。以此一體嚴飭。出傳敎命書祖煥問目。捧供。問目招辭。在事變日記上曰。祖煥脫手杻。當該都事汰去。上曰。睦祖煥下幕。韓光綮上之。書問目。捧供。問目招辭。在事變日記上入小次。左副承旨入侍。上曰。此時守令邊將。不可曠官。狀罷代口傳差出。興陽縣監李萬軾。特敎拿來。事體自別。爲先罷黜。其代亦爲口傳差出。出傳敎上還爲爲殿座。上曰。趙方鎭上之。韓光綮與方鎭面質後下幕。面質辭語。在事變日記上曰。宋翼彦曺晦振上之。捧供。供辭。在事變日記上曰。禁府都事首望。韓用和爲之。出榻敎上曰。鄭宇淳李東馨柳成模。竝以禁推例拿入。捧供訖。供辭。在事變日記上曰。罪人宋翼彦曺晦振鄭宇淳李東馨柳成模。特放。出榻敎上曰。載翰上之。上曰。載翰。非但今番之罪。本是凶論之窩窟。相德等曰。今無更問之端。速捧結案。宜矣。上入小次。左承旨入侍。國榮曰。韓光綮之參涉凶論。昭著難掩。而與其諸賊之招。參以渠招。不無疑訝之端。此與爛漫綢繆者。少有間焉。臣意則謂有傅生之道。酌量處分。好矣。上曰。聞承旨所奏。予心開悟。予亦以有和同之情而無和同之跡。國榮曰。殿下初當大獄。非但此囚之可爲酌量。凡於斷獄之際。當宜審愼矣。上曰。承旨此言。予庸嘉之。可謂受福之人矣。上還爲殿座。上曰。崔載興下囚南間。具格嚴囚。上曰。載翰。連爲勸杖。卽捧結案。載翰。以誣上不道納供。上曰。開小東門。出送罪人。卽爲擧行。會遂曰。載翰。實是相老之窩窟。宜施大逆之律矣。諸臣齊聲固請。上曰。渠旣以誣上納供。以此擧行。可也。相德曰。獻鎭方鎭。旣是一和上疏之根本。則不可只施連坐之律矣。上曰。刑法。不可以私喜恕低昂。當更爲議處矣。上曰。方鎭獻鎭純鎭。依法照律。出傳敎上曰。左捕將李漢膺兼察。出榻敎上曰。李峻培。旣書德師之凶疏。不可尋常處之。刑問一次。極邊定配。出傳敎上曰。東讓上之施刑。連爲勸杖取服。東讓忍杖不告。根脚準二次後。上曰。姑爲下幕。上曰。柳翰申上之。發問目。捧供。問目招辭。在事變日記上曰。上疏旣已還爲推去。則與諸賊稍間乎。諸臣奏曰。干連諸賊。猶可嚴治。況此製其凶疏肆然投呈者乎。親訊後當爲正法。不可輕治矣。上曰。還推。與呈疏稍異矣。命書傳敎曰。柳翰申旣呈凶疏。則不可以事發後推去。有所容貸。至於二字三字之說。逆腸綻露。庭鞫時更加嚴訊後。捧供以聞。李一和李範濟。或身呈罔測之疏。或身參不道之說。而範濟。創出一和之凶疏。同參相老之不道。可謂二罪俱發。庭鞫時各別嚴刑。期於取服。趙雲亨則諸賊旣聚於渠家。或說不道。或論凶疏。則同情之律。烏可免乎。嚴訊之下。一向抵賴。尤極凶獰。庭鞫時以知情之律。嚴訊取服。李勛濟。雖不呈疏。疏草旣出於渠手。而一向不服。更加嚴訊後以聞。睦祖煥。以祖述之兄。不悛舊習。往來趙家之狀。旣以承款。極邊安置。兪漢敬。不可以渠之發明取信。減律定配。上曰。任珹。邊遠定配。出傳敎上曰。親鞫姑罷。罪人拿來後擧行。庭鞫爲之處所。內兵曹擧行。出傳敎會遂曰。韓光綮締結凶徒之罪。決不可酌處矣。上曰。純鎭。爲人甚蒙騃。言不了了。必不知乃父乃兄凶謀。此則置之生路。無妨矣。諸臣奏曰。聖敎至當矣。其愚穉。何能知情耶。臣等伏承此下敎。聖上好生之德。不勝感歎。至於方鎭獻鎭。渠輩亦旣參聽於凶論。則不可以連坐處之矣。相德曰。若以渠之同參凶論爲罪。則不無以子證父之嫌。則以連坐勘律。似好矣。上曰。都憲所奏。甚是矣。上乘輿還內。諸臣遂退出。
정조 0년
丙申四月初四日申時。上御廬次。大臣判義禁同爲入侍時。左議政鄭存謙。判義禁徐命善。同副承旨鄭民始。假注書柳孟養。記注官朴聖鉉。記事官朴祐源。以次進伏訖。上曰。庭鞫。姑未始乎。存謙曰。然矣。上曰。初當大獄。每有殺不辜之慮。心常憧憧。十分審愼。而若不究其情。遽加刑法。則不如失不經。至於韓光綮。雖參涉於凶論。此與製疏投疏者有異。容有分揀之道矣。柳翰申時諱二字。無異相老之凶言。庭鞫時各別嚴杖。究問。可也。存謙曰。一和翰申。自是大逆。當用法。光綮則前後聖敎。亶在欽恤之政。似當審愼處之矣。上曰。臺臣雖爭執。以公心見之。則可有生道矣。存謙曰。臣之所奏。良以此也。上曰。渠則雖無可惜。在法不可屈也。命書傳敎曰。韓光綮之締結凶徒。綢繆凶論之狀。旣發於諸賊之招。又現於渠袖之札。論以邦憲。焉逭訊問。雖然。以渠招與諸招。參互詳覈。則有和同之情。無和同之跡。不可以捧招中言外之意。臆爲斷案。二次刑訊。足懲其罪惡。其在審恤之道。宜施寬貸之典。三水府圍籬安置。上曰。宋翼彦所對。極爲善矣。存謙曰。以其無罪之故。所對如是矣。上曰。鄭宇淳。亦善對而去矣。命善曰。然矣。上曰。鄭履煥。不問相親之言。好矣。命善曰。其言極其公平矣。上曰。此事旣公平。至於他事。若皆公平則好矣。上曰。今則人心寧定乎。存謙曰。伊今以後。民志大定矣。上曰。豊原家絶祀。甚矜惻。欲遺一嗣。在法。何如云耶。考見前例以奏。命退去。諸臣以次退出。
정조 0년
丙申四月初四日酉時。上御廬次。左承旨書狀官同爲入侍時。書狀官林得浩。左承旨洪國榮。假注書柳孟養。記注官朴聖鉉。記事官朴祐源。以次進伏訖。上曰。俄者諸罪人處分。何如。國榮曰。聖德事矣。上曰。書狀。何以往返乎。得浩對曰。無事往來矣。上曰。彼中凡百。何如。得浩對曰。無事太平矣。上曰。今番獄事。左相與左承旨議訐。極其公平。予庸嘉之。國榮曰。臣則或慮有一人之非其罪而死之者。故每當下詢之際。略陳愚見。而殿下之斷獄公平。臣實欽仰。命退去。諸臣以次出。
정조 0년
行都承旨徐浩修病。左承旨洪國榮藥院直。右承旨吳載紹坐。左副承旨金夏材坐直。右副承旨金相戊坐直。同副承旨鄭民始坐。注書尹翊東藥院直一員未差。假注書柳孟養仕直。事變假注書李兢淵仕。
정조 0년
藥房提調徐命善。副提調洪國榮啓曰。連日訊囚。勞動旣多。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。若何。惠慶宮氣候。亦何如。臣等不任區區憂慮。敢來問安。竝此仰稟。答曰。知道。入侍宜矣。
정조 0년
吳載紹。以吏曹言啓曰。海州判官。今當差出。而本州以營下劇邑。物重地大。素稱難治。不可不各別擇差。他道有聲績未準朔已準限守令。竝擬以入之意。敢啓。答曰。知道。
정조 0년
吏曹口傳政事。以李喆運爲鳳山郡守。鄭華淳爲海州判官。洪宣輔爲臨陂縣令。金履安爲江西縣令。
정조 0년
鄭民始。以義禁府言啓曰。今此鞫獄多事之時。本府都事。不可不備員。出使都事洪益烈崔秉敎。令該曹口傳相換。何如。傳曰。允。
정조 0년
吏曹口傳政事。禁府都事洪益烈。司饔主簿鄭崇良。相換。禁府都事崔秉敎。訓鍊主簿李運祥。相換。
정조 0년
行大司憲朴相德。副校理李秉模。正言宋煥億啓曰。文氏。敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號安置私第而止。請文氏按律處斷。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。判府事洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪逆貫盈。昭布國人之耳目。而天討未行。輿憤久鬱。請洪麟漢爲先削奪官職。極邊遠竄。答曰。不允。
정조 0년
行大司憲朴相德。正言宋煥億啓曰。請大靜縣荐棘罪人沈翔雲。亟命王府。嚴鞫得情。快正王法。措辭現上答曰。不允。
정조 0년
金相戊。以司饔院官員。以提調意啓曰。本院主簿鄭崇良。以蘇魚所監捉官。方在漁所矣。今日義禁府都事相換。其代奉事李鋐下送。以爲竣事之意。敢啓。傳曰。知道。
정조 0년
鄭民始。以義禁府言啓曰。窮凶極惡大逆不道罪人相老應坐諸人。一從當部所報成冊。依律發配矣。卽聞右捕廳從事官所告。則緣坐處絞罪人芝壽。又有二歲女。故今方捉來拘留云。逆賊緣坐。何等嚴重。而該部之落漏成冊。萬萬驚駭。捕廳拘留芝壽二歲段。依律文定配所於咸鏡道茂山府。發遣府羅將。卽爲押送。而成冊修報之該部官員。爲先拿問嚴處。何如。傳曰。允。
정조 0년
又以義禁府言啓曰。卽接漢城府牒報及當部成冊。則正法罪人載翰應坐諸人。査出以來矣。庶子惠鎭年十。庶子任通年五。庶子繼龍年三。俱以年未滿免絞。惠鎭。咸鏡道富寧府爲奴。任通。全羅道海南縣爲奴。繼龍。珍島郡爲奴。兄載得。咸鏡道慶興府爲奴。弟載田。穩城府爲奴。弟載天。鍾城府爲奴。庶弟載則。茂山府爲奴。庶弟載旭。慶源府爲奴。妻丹惠。全羅道濟州牧爲婢。妾明喜。咸鏡道會寧府爲婢。妾新暹。全羅道珍島郡爲婢。女德順。濟州牧爲婢。庶女何寬。咸鏡道鏡城府爲婢。子婦順愛。全羅道康津縣爲婢。姪潞鎭。海南縣安置。姪溫鎭。靈巖郡安置。姪衍鎭。慶尙道熊川縣安置。姪平鎭。機張縣安置。姪尙特。長鬐縣安置。孫三熙。全羅道康津縣爲奴。而依例發遣府書吏羅將。押送于各其配所。何如。傳曰。允。
정조 0년
金相戊。以義禁府言啓曰。罪人雲亨減死定配。勛濟定配。獻鎭依本律決配事。命下矣。雲亨。咸鏡道甲山府定配。勛濟。慶尙道熊川縣定配。獻鎭。全羅道濟州牧旌義縣緣坐爲奴。而右罪人等。以傳敎內辭意。具罪目。依例發遣府羅將。押送于各其配所。何如。傳曰。允。
정조 0년
鄭民始。以義禁府言啓曰。罪人致顯。依本律發配事。命下矣。依前配所全羅道羅州牧黑山島緣坐爲奴。而依例發遣府羅將。押送配所。何如。傳曰。允。
정조 0년
又以刑曹言啓曰。因義禁府啓辭。李峻培。旣是白徒。出付刑曹發配事。命下矣。依傳敎罪人李峻培。咸鏡道慶興府定配所。卽爲押送之意。敢啓。傳曰。知道。
정조 0년
金相戊。以義禁府言啓曰。誣上不道罪人一和翰申等。旣已承服正刑。其父母妻妾子女祖孫兄弟姊妹子之妻妾伯叔父兄弟之子年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産瀦澤降邑號罷守令等事。令各該司。捧承傳擧行。何如。傳曰。允。
정조 0년
領議政金陽澤書曰。伏以臣。昨伏承奉審之命。竊有所奏。昏忘遺退。而下懷耿耿。敢此煩籲。冀賜處分焉。臣之今行。蓋欲芟除樹木。開豁眼界。與新來兩地官。上下山谷。詳細審察。衆論歸一。然後始可以封標牢定。如或有稟裁之端。狀聞候旨之意。已承下敎。而近日或陰或暖。若値霧雨。則伐木。雖不此拘。山地之遍審。其勢末由。恐或日字之遲滯。固已惶悶。而當此親臨訊囚之時。聖體勞動。湯劑日進。而臣見帶提擧。多日在外。極爲悚鬱。欲徑歸則莫重奉命之行。未竣事而不可卽還。若遲留則職闕保護。反復思惟。莫知所措。玆從縣道。陳此懇迫之情。乞垂俯諒。亟許遞解臣內局之任。俾得以粗效摠護之職。不勝大願。臣無任屛營祈懇之地。謹昧死以聞。答曰。省疏具悉卿懇。內局旣有兩提調。卿其安心竣事焉。仍傳曰。豫備兼春秋。傳諭于領議政行到處。
정조 0년
丙申四月初五日卯時。上詣殯殿。行朝奠入侍時。右副承旨金相戊。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月初五日辰時。上詣殯殿。行朝上食入侍時。左副承旨金夏材。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月初五日辰時。上御廬次。藥房入診入侍時。提調徐命善。副提調洪國榮。記事官尹翊東。記注官朴聖鉉。記事官朴祐源。醫官方泰輿慶絢吳道炯徐命緯。以次進伏訖。命善曰。聖體。何如。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。今日當診候矣。上命診候。泰輿診脈候訖。退伏奏曰。左右脈候調均。比前差勝矣。國榮曰。湯劑。當更爲議定矣。命緯診脈候訖。退伏奏曰。左三部脈候調均。而脾胃脈候。尙未差勝矣。道炯診脈候訖。退伏奏曰。左三部脈候調均。而右邊脈候。尙未差勝。熱候在於脾腸經。本湯劑中減黃連。而人蔘則似熱。拔蔘進御。爲宜矣。泰輿曰。六君子湯。龜灼尙燥。似有熱候。故進御之後。每有滯候。姑觀數日進御。似合宜矣。道炯曰。泰輿之言。是矣。而此時停止湯劑。焦悶矣。命善曰。今日始準十貼。今日則當進御矣。道炯曰。然矣。命善曰。王大妃殿進御蔘香散。當更爲製進矣。上曰。王大妃殿進御蔘香散。自明日五貼式。限十貼日次製入。出榻敎上曰。惠慶宮進服粟米飮。自明日停止。出榻敎上曰。進御六君子湯。今姑停止。出榻敎上命國榮書傳敎曰。方今鞫獄。尙未收殺。致顯。依本律發配。又命書傳敎曰。古有十世宥之之法。聞故重臣李縡孫女。以尙魯子婦。緣坐爲婢云。王法雖不可屈。賢人之後。亦不可不顧爲婢。以定配改付標以入。上命退。諸臣以次退出。
정조 0년
丙申四月初五日午時。上御廬次。左承旨入侍時。左承旨洪國榮。記事官尹翊東。記注官朴聖鉉。記事官朴祐源。以次進伏訖。上命國榮書傳敎曰。聞御將有實恙云。山陵進去下敎安徐。摠戎使兼察下敎。亦爲置之。上曰。左議政判義禁入侍。出榻敎上曰。入直都廳。入侍。出榻敎上命退。諸臣以次退出。
정조 0년
丙申四月初五日午時。上詣殯殿。行晝茶禮入侍時。右承旨吳載紹。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月初五日未時。上御廬次。左相判義禁同爲入侍時。左議政鄭存謙。判義禁徐命善。同副承旨鄭民始。假注書柳孟養。記注官朴聖鉉。記事官朴祐源。以次進伏訖。存謙曰。海州判官趙載履。雖以出繼免坐。不可一日在職。改差。何如。上曰。依爲之。出擧條上曰。海州判官趙載履。改差。出榻敎上曰。不過一時飭勵。鳳山郡守李秉鼎。今日相當窠內擬。出傳敎上曰。鳳山郡守李秉鼎爲大司諫。其令乘馹上來。守令有窠代。口傳差出。出傳敎上曰。俄見先朝受敎。有曰。以疏論罪者。當用大不敬。其律。何如。命善曰。漢時是一律。後世則不知其輕重矣。上曰。注書出問之。臣孟養承命。而出問後回奏曰。大不敬中。各有輕重之別云矣。命讀推案。存謙曰。罪人之已受根脚者。當行刑。其餘當更爲訊問乎。上曰。依爲之。存謙曰。雲亨在房外。不得聞其凶言。其翌日始聞於憲鎭云。似有分揀之道矣。上。似然矣。命書傳敎曰。罪人雲亨。締結凶徒之狀。不但昭不可掩。範濟之凶疏。相老之凶言。旣出於渠家會集之時。則渠焉敢幸逭同情之律。而以諸招參之。聞其凶言。在於翌日。不可以預問疏事。直施一律。減死定配。勛濟。本是聾瞽。情跡又有可恕之端。定配。獻鎭。雖是同坐。相老凶言之所同聽。相老不道之說。渠父旣是同坐之人。則在法。不可以子告父。依本律決配。上曰。翰申之呈疏一節。不但於渠之斷案。三字二字之說。或書諸章奏。或出於供辭。翰申亦具心腸。則此豈筆之書者。亦豈發諸口者哉。究厥情狀。萬萬凶惡。本事之外。卽此一端。自有當律。奚特二罪俱發。更加嚴訊。期於承款。範濟。則相老之凶言。旣是天海。致雲之所不道。則渠旣同聽。至於一和之疏。又是首唱。則雖欲傅生。萬無參恕之道。更加嚴刑。期於承款。出傳敎命左相判義禁先退。上曰。今番獄事。左承旨多小奏語。極爲公平。可謂受福之人。民始曰。然矣。上曰。儒臣旣承批。牌招入直。出傳敎上曰。工刑房。換房。出傳敎上曰。卿宰罷散人。竝敍用。出傳敎上曰。江西縣令有闕代。口傳擬入。出傳敎命退諸臣以次出。
정조 0년
丙申四月初五日未時。上御廬次。藥房副提調持湯劑入侍時。副提調洪國榮。記事官尹翊東。記注官朴聖鉉。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。庭鞫。何以無聲。而幾何爲之。知入。賤臣承命出去。以今方擧行還奏。上曰。緣坐罪人獻鎭。勿爲發配。仍囚加刑。出榻敎上命退。諸臣以次退出。
정조 0년
丙申四月初五日申時。上御廬次。刑房承旨持推案入侍時。右副承旨金相戊。假注書柳孟養。記注官朴聖鉉。記事官朴祐源。以次進伏訖。命讀供辭。上曰。範濟。無一言發明者乎。相戊對曰。然矣。上曰。庭鞫姑罷。範濟。待明日以本府推鞫爲之。出傳敎命退。諸臣以次出。
정조 0년
丙申四月初五日申時。上詣殯殿。行夕上食入侍時。左副承旨金夏材。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
藥房提調徐命善。副提調洪國榮啓曰。伏未審夜間。聖體。若何。王大妃殿氣候。何如。惠慶宮氣候。亦何如。臣等不任區區憂慮。敢來問安。無批答。
정조 0년
以修撰李儒慶曺遠振。牌不進罷職傳旨。傳于吳載紹曰。只推。更爲牌招。
정조 0년
吏曹口傳政事。以趙重晦爲判義禁。
정조 0년
傳于吳載紹曰。判義禁首望。趙重晦爲之。先赴坐後謝恩。
정조 0년
傳于徐浩修曰。禮房承旨入侍。
정조 0년
傳于金相戊曰。推鞫姑罷。
정조 0년
以修撰李儒慶曺遠振。牌不進罷職傳旨。傳于鄭民始曰。推考傳旨捧入。
정조 0년
金相戊啓曰。王妃父母封爵及百官加下批祿都目政事。一時爲急。自前有公除翌日開政之例矣。明日所當牌招政官擧行。而國忌正日相値。何以爲之。敢稟。傳曰。依例擧行。
정조 0년
吳載紹。以吏曹言啓曰。義禁府啓辭。誣上不道罪人翰申一和等胎生邑。罷守令降邑號事。允下矣。問于義禁府。則翰申。胎生於京畿利川府。一和。胎生於忠淸道瑞山郡云。而守令則勿罷事。曾有定奪。利川瑞山等邑。依例降爲縣監。何如。傳曰。允。
정조 0년
洪國榮。以禮曹言啓曰。魂殿都監草記。延福殿景慕宮祭器中改造外。可以新造者數爻。令該曹稟定事。命下矣。延福殿祭器。當依例孝明殿祭器例。景慕宮祭器。亦依毓祥宮祭器例鑄成。而殿宮所在原祭器外。其不足之數。使之加鑄事。分付都監。何如。傳曰。允。
정조 0년
金相戊。以刑曹言啓曰。因義禁府啓辭。誣上不道罪人一和翰申等。籍沒家産事。命下矣。罪人一和翰申等奴婢。令京兆相考帳籍。亦爲知悉於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
判府事金尙喆疏曰。伏以居諸不留。公除已過。仰惟孝思皇皇。何以堪抑。近又鎭日帳殿。積勞聖躬。哀疚之中。傷損必多。瞻望宸極。尤不勝下情之耿耿憂慮。嗚呼。亂臣賊子。何代無之。而窮天貫地之極惡大逆。未有如今番諸賊之自干天誅。何幸乾斷廓揮。處分赫然。妖腰亂領。次第伏法。王章極擧。輿情少洩。至於三罪人之還削。國是復定。人心胥快。繼志之孝。孰不欽仰。第今三司之合辭。百官之齊籲。實出於沐浴之大義。宗社之深計。而或兪或靳。群情沸鬱。伏願深留聖意。亟賜允從。以雪神人之憤痛焉。當此大小奔遑之時。以臣負衅之蹤。不敢爲夤緣冒進之計。訊鞫之坐。懲討之地。獨未能自效其臣分。前後積逋之罪。臣方伏地以竢。仍念臣之被論一事。聖明所以首尾昭晣臣者。無復餘蘊。況今構捏極矣之敎。又若是其痛切。臣誠感泣銘鏤。何敢爲喋喋自鳴之計。而第其聲罪至憯。擬律至重。爲人臣負此名。亦安可徒守無辨之戒。不一陳暴於紸纊之下哉。昨冬考官之受命也。有依節製擧行之聖敎。而七試官命下。又是節科之例。如此不日設行之科。從前取人。不出或三或五。故臣之科次持入。只是五券及豫備數張而已。及其仰稟。敎以今日之科。予欲遵故事。表新慶。仍下十五人廣取之命。於是乎券少額多。無以充數。不得已出送注書於閤外。取來初合考已見落之十餘張。就其中亂抽書等。如是之際。時夜已闌。筵燭將跋。貽勞丙枕。拆號是急。文之工拙。篇之異同。果未及逐券校檢。此其時考試實狀。天日在上。焉敢誣也。榜出以後。臣又連直藥院。晨夕鞅掌。念不及他。更未暇取閱科作。及夫日久後。徐有寧自明之書出。覓來三人試券。始乃句句較準。則或有末端議論同者。或有原篇中間間句同者。前此科券。雖或有原篇與議論之句作相同者。未嘗聞以此摘拔。又未嘗聞以此爲考官之罪。而臣於此三作。卽箚請拔者。豈但以其文之雷同而已。伊時批旨。至以嚴科試。明是非之義。可謂兩盡爲敎者。實燭臣斷斷本心也。玆事顚末。不過如斯。若使論臣者。責臣以鑑試之不明。按試之不審。則臣當受以爲罪。愧服不暇。而今乃驅之以用情。斷之以重法。前唱後和。斷之齕之。噫嘻。亦太甚矣。至若眞贜二字。尤極萬萬巧惜。夫贜之爲言。有跡可執之謂也。誠使臣。眞有可執之跡。而爲言者可證之案。則何不明言顯摘。乃反閃忽抑勒。爲此莫須有手段耶。似此二字。其精神指意。決非一時遣辭間尋常說去者也。噫。法殿試士。何等至重。前席考券。何等至嚴。而爲命官者。懷一毫不正之心。爲暗地循私之計。則欺天欺君。此眞無所不爲者。臣果有難掩之眞贜。誠如言者之言。則在聖朝綜核之政。登時査出。明正典刑。此實王法之所不容已者。恐不宜仍因掩覆。置之䵝黜之科。伏乞聖明。亟命覈實。嚴賜處分焉。獨臣之俯仰慙痛者。年迫七旬。事我先大王。今已四十有餘年矣。頂踵毛髮。罔非天地之造化。古人所謂追先帝報陛下者。卽是臣今日情事。炳然寸丹。鬼神可質。而遭罹奇怪。身名汚辱。自分爲聖世之一僇人耳。蹙伏荒郊。日夕俟譴。攀號之痛。莫伸於朝晡之班。酬應之勞。反添於嚴廬之中。追愆訟尤。五情煩冤。中宵繞壁。有淚如瀉。每一念至。生不如死。惟願鐫削臣西樞之銜。收還臣偕來之命。仍令勘臣辜犯。許臣放退。得以沒齒田廬。以卒終始生成之澤。臣不勝涕泣祈叩之至。答曰。省疏具悉卿懇。罪人斯得。大義益明。將欲仰告先王之靈。洞諭八方之聽。而惟以卿之未參。爲缺然也。書啓之批。敦諭之傳。罄悉予意。金若行之游辭構捏。已燭無餘。卿何介意。予何多誥。至於二字云云。言極絶悖。良用痛歎。卿須體予慇懃之意。勿復控辭。其卽造朝焉。仍偕來史官傳諭。
정조 0년
丙申四月初六日卯時。上詣殯殿。行朝奠入侍時。左副承旨金夏材。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月初六日辰時。上詣殯殿。行朝上食入侍時。行都承旨徐浩修。左承旨洪國榮。右承旨吳載紹。左副承旨金夏材。右副承旨金相戊。記事官尹翊東。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。左承旨洪國榮讀公除祝文訖。上還廬次。命承史進前。上曰。守令及都事罷黜。代明日政差出。命退去。諸臣以次退出。
정조 0년
丙申四月初六日辰時。上御廬次。藥房入診入侍。左副承旨同爲入侍時。提調徐命善。副提調洪國榮。左副承旨金夏材。記事官尹翊東。記注官朴聖鉉。記事官朴祐源。醫官方泰輿慶絢吳道炯徐命緯。以次進伏訖。命善曰。聖體。何如。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。夏材曰。殯殿親奠時。陪祭班列。朝臣中官。錯雜同行。無所分別。事體未安。此後則因地形。或左或後。分其位次。俾無相雜之弊。何如。上曰。依爲之。出擧條夏材先退。上命國榮書傳敎曰。判義禁。方帶內局許遞。其代口傳備擬。其令進參推鞫。又命書傳敎曰。江西縣令。首望金履安爲之。上曰。同副牌招。上曰。都承旨入侍。上命退。諸臣以次退出。
정조 0년
丙申四月初六日巳時。上御廬次。禮房承旨入侍時。左承旨洪國榮。假注書柳孟養。記注官朴聖鉉。記事官朴祐源。以次進伏訖。上曰。同副承旨指祝板入侍。鄭敏始進前。上命書殯殿告由文訖。命書傳敎曰。鞫獄日。限二次罪人範濟。一次不服。更加嚴刑。期於承款事。卽爲傳于委官。上曰。夕上食。諸承旨皆入參。可也。上曰。左承旨馳詣昭寧園奉審後。山陵占標處始役與否。地師山論。詳問摠護使。卽爲回奏。出傳敎上曰。興政堂爲便殿。興政門爲南門。顯謨門爲閤門。政院知悉。出傳敎上曰。聖國家籍物中貢物。特給院吏事。下敎。出榻敎上曰。聖國家籍物中貢物。特給院吏外。其餘貢物。特給院隷。出傳敎命退去。諸臣以次出。
정조 0년
丙申四月初六日申時。上詣殯殿。行夕上食兼告由入侍時。行都承旨徐浩修。左承旨洪國榮。右承旨吳載紹。同副承旨鄭民始。記事官尹翊東。假注書柳孟養。事變假注書李兢淵。記注官朴聖鉉。記事官朴祐源。都廳李秉模。以次侍立訖。上具衰服。詣中排設廳視膳。入東挾門內。西向立。內侍陳設訖。上出詣盥洗位。盥手就板位。上俯伏哭。在位者皆哭。上詣尊所。西向立。內侍酌酒。上入正門。跪香案前。三上香獻盞。西柄正箸訖。上還跪香案前。俯伏。國榮奉讀御製告由文。其文曰。嗚呼。肆予小子。祗承疇昔之敎。不待公除之限。天討方行。罪人斯得。若德師一和翰申。次第投疏。凶言逆說。淪我大義。誣及先王。若相老則聚會凶徒。謀議凶疏之日。爛漫酬酢者。叵測不道。與天海致雲。同一腸肚。不敢畢說。以慼我先靈止慈之仁。若載翰則包藏禍心。自作窩窟。和應相老之凶言。主張諸賊之凶疏。締結鬼蜮。覬覦朝廷。盤問之後。情節畢露。雖欲以勳戚曲貸。奈王章何。若範濟東讓。則本以梟獍之徒。附於翰老之輩。凶疏首唱。凶言則耳聞綢繆之狀。亦皆自服。嗚呼。小子在疚。縗麻訊囚。所以明我先王之志。闡我先王之義。而用慰我先王之靈也。肆正諸賊之罪。德師相老。以大逆不道正法。一和翰申載翰。以誣上不道正法。範濟東讓。俱以知情。或伏法。或杖斃。其餘干連。次第究覈。嗚呼。奉先王之遺意。討先王之罪人。自今以往。小子其可以不負先王之志事也耶。玆因常奠。庸伸告儀。讀訖。上出就板位。上俯伏哭。在位者皆哭。上入東挾門。進茶訖。上出自東挾門。還廬次。諸臣遂退出。
정조 0년
丙申四月初六日酉時。上詣殯殿。行夕奠入侍時。左承旨洪國榮。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
行都承旨徐浩修坐。左承旨洪國榮坐。右承旨徐有慶坐。左副承旨吳載紹坐直。右副承旨金相戊坐直。同副承旨鄭民始坐。注書尹翊東藥院直一員未差。假注書柳孟養仕直。事變假注書李兢淵仕。
정조 0년
藥房提調徐命善。副提調洪國榮啓曰。日月易邁。公除奄過。伏惟聖上攀慕之慟。益復如新。伏未審夜間。聖體。若何。王大妃氣候。何如。惠慶宮。亦何如。臣等不任區區憂慮。敢來問安。答曰。知道。大妃殿氣候。惠慶宮氣候。一樣矣。
정조 0년
惠慶宮中宮殿。藥房口傳問安。答曰。知道。
정조 0년
大殿惠慶宮中宮殿。公除翌日單子問安。答曰。罔極。
정조 0년
大殿惠慶宮中宮殿。朝廷二品以上六曹堂上大司憲奉朝賀。公除翌日單子問安。答曰。知道。
정조 0년
金相戊啓曰。今日推鞫。兩司當爲進參。而諫院無進參之員。正言宋煥億。卽爲牌招。今日政新除授諫院。竝牌招。以爲進參之地。何如。傳曰。允。
정조 0년
傳于洪國榮曰。內局入侍。
정조 0년
以承旨房單子。傳于徐浩修曰。房依前。
정조 0년
吏批啓曰。贈左議政金時默。今當府院君。而自前卒逝。加贈領議政。三代竝爲追贈。已成規例。今亦依此爲之之意。敢啓。傳曰。知道。
정조 0년
吏批啓曰。氷庫別檢李宜楫。奉常寺副奉事金璞呈狀內。身病俱爲甚重。勢難察任云。竝今姑改差。何如。傳曰。允。
정조 0년
吏批啓曰。成均館學錄趙彦哲。除拜後過限未肅拜。依例罷職。何如。傳曰。允。
정조 0년
有政。吏批。判書徐命善進。參判尹得養落點。參議洪檢進。右副承旨吳載紹進以兪彦脩爲司諫。尹長烈尹在淳爲掌令。尹尙東爲持平。洪周萬爲獻納。沈履之爲副提學。李敬養爲副應敎。李頤祥李魯述爲校理。柳戇爲副修撰。洪樂性爲左參贊。李福源爲右參贊。李重祜爲工曹判書。鄭昌順爲戶曹參判。鄭履煥爲工曹參判。趙明鼎爲知經筵。黃景源李徽之爲知經筵。趙明鼎爲弘文提學。黃景源金漢耆爲掌樂提調。鄭弘淳爲司宰提調。趙重晦爲內資提調。金鍾正爲觀象監提調。沈履之爲宗廟提調。河恩君垙爲司饔提調。具善復爲軍器提調。李鎭衡爲司僕正。徐有防爲掌樂正。李敏輔爲廣興守。尹光孚爲工曹正郞。安任權爲直講。李秀夏爲典籍。洪載淵爲思陵令。韓灌爲典獄主簿。鄭彦復爲活人別提。徐邁修爲典獄主簿。尹羲厚洪大容爲引儀。金斗憲爲掌苑別提。尹光濩爲司圃別提。金載華爲氷庫別提。沈禧爲禧陵直長。鄭啓淳爲典牲直長。金亮材爲司宰奉事。丁述祖爲氷庫別檢。李性源爲黃海監司。金夏材爲江原監司。尹履相爲平安都事。朴思機爲黃海都事。金峙默爲安山郡守。李鴻祥爲陽智縣監。贈左議政金時默。贈領議政淸原府院君。王妃考。贈左贊成金聖集。贈領議政。贈吏判金道濟。贈左贊成例兼。贈吏參金萬胄。贈吏判例兼。贈淸原府院君金時默三代追贈。海溪君敍用事。承傳。兼執義單李鎭衡。告訃使書狀官學正單李迪喆。學諭單金一衡。兼執義林得浩嚴思晩沈豊之金履正。已上減下。楊根縣監單洪應辰。利川縣監單金鼎鎭。瑞山縣監單李奎緯。已上降邑號事。承傳。淸川君單金鍾正。同敦寧單李瀁。已上敍用事。承傳。
정조 0년
兵批啓曰。江原監司徐逈修瓜滿。自吏曹送西矣。當爲僉知中樞下批。而時無見窠。依例作闕下批之意。敢啓。傳曰。知道。
정조 0년
兵批。判書李徽之進。參判洪秀輔入直進。參議朴師海病。參知金漢老病。右副承旨吳載紹進。以黃景源爲都摠管。李時中爲同知。金源爲五衛將。李漢豊張鉉佐李尙訥爲宣傳官。趙泰鎭爲昌慶將。金履準爲公州營將。李宗胤爲統虞侯。洪啓禭爲全羅左水虞侯。趙重晦李翼元洪趾海權噵尹得養洪樂仁宋文載鄭一祥鄭好仁。吳載純趙載俊金夏材鄭文啓尹得聖金熤鄭履煥爲副司直。林元茂爲同知。李尙履張起允南性五爲僉知。徐逈修爲僉知。趙惠慶李應赫李潤國姜柱河白鳳麟爲副護軍。梁鳳華趙亨謙爲副司果。具善復爲司直。
정조 0년
傳于徐浩修曰。江原監司留待。
정조 0년
徐浩修啓曰。摠護使以下。山陵斫木處看審後來待矣。傳曰。入侍于廬次。
정조 0년
傳于鄭民始曰。下直守令留待。
정조 0년
傳于徐有慶曰。禮房承旨。與守令同爲入侍。
정조 0년
傳于鄭民始曰。罪人壽賢文書。勿爲開坼。入侍時持入。
정조 0년
吳載紹啓曰。錦城尉朴明源。東郊看審後。來待矣。傳曰。入侍。
정조 0년
吏曹口傳政事。禁府都事李商夢。童蒙敎官申光憲。相換。
정조 0년
以慶尙監司狀啓。莫重狀啓。有違格例。致勤此還下送。惶恐待罪事。傳于吳載紹曰。勿待罪事。回諭。
정조 0년
吳載紹。以魂殿都監郞廳。以摠護使意啓曰。本都監郞廳李秉模。本職旣已許遞。令該曹口傳付軍職。使之察任。何如。傳曰。允。
정조 0년
又以弘文館言啓曰。本館下番。連日闕直。事甚未安。今日政新除授玉堂。待下批牌招。修撰曺遠振李儒慶。旣有只推之命。一體牌招。以爲推移入直之地。何如。傳曰。允。
정조 0년
洪國榮。以禮曹言啓曰。大殿嗣位陳賀各道所封方物。今始上來。看品以入。而惠慶宮所封方物。初度別單中。慶尙監營。以引導二柄竹梳二十個書入以下後。知委該道矣。再次別單中。引導一柄加入。竹梳五個減數啓下。而追後關文未到之前。依初知委。以引導二柄。竹梳二十個。已爲封進。今番則依此捧入。而此後則依再次別單。釐正數封進事。分付。何如。傳曰。允。
정조 0년
金相戊。以刑曹言啓曰。因義禁府移文。孥籍罪人尙魯子婦李女。慶尙道東萊府定配。孫乭伊。東萊府緣坐爲奴。庶女美行。咸鏡道茂山府緣坐爲婢。竝卽押送。而美行。時在京畿果川地云。令本道卽爲發配事。發關分付之意。敢啓。傳曰。允。
정조 0년
又以義禁府言啓曰。今此鞫獄多事之時。本部都事。不可不備員。礪山府出使都事李商夢。卽令該曹。口傳相換。何如。傳曰。允。
정조 0년
吳載紹。以義禁府言啓曰。孥籍罪人尙魯應坐諸人。一從當部所報成冊。依律發配矣。卽接中部牒報。則尙魯庶女美行。十三歲兒。時在果川地。而入籍於北部云。又接北部牒報。則尙魯孫乭伊。今年生身。追錄以呈。逆賊緣坐。何等嚴重。而成冊落漏。萬萬可駭。尙魯庶女美行。則咸鏡道茂山府緣坐爲婢。乭伊。則慶尙道東萊府緣坐爲奴。依例發遣府羅將。押送于各其配所。當該北部官員。拿問嚴處。何如。傳曰。允。
정조 0년
金相戊。以義禁府言啓曰。洪麟漢。礪山府竄配事。命下矣。以傳敎內辭意。具罪目。卽爲發遣府都事。押送之意。敢啓。傳曰。知道。
정조 0년
又以義禁府言啓曰。荐棘罪人韓光綮尹泰淵。更定配所事。命下矣。咸鏡道三水府圍籬安置罪人韓光綮。慶尙道機張縣更定配所。全羅道扶安縣蝟島鎭荐棘罪人尹泰淵。濟州牧旌義縣更定配所。而依例發遣府都事。仍令執捉押送于各其配所。與地方官。眼同荐棘。何如。傳曰。廚傳有弊。以前都事擧行。
정조 0년
左議政鄭存謙箚曰。伏以臣。旣冒膺匪據矣。所兼典醫監提調之任。不可仍帶。乞命該曹。照例遞改焉。取進止。答曰。省箚具悉卿懇。此辭。下該曹稟處焉。仍傳曰。遣史官傳諭。
정조 0년
丙申四月初七日卯時。上詣殯殿。行朝奠入侍時。右副承旨金相戊。假注書柳孟養。記注官朴聖鉉。記事官朴祐源。都廳林得浩。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月初七日辰時。上御廬次。藥房提調持湯劑入侍時。提調徐命善。副提調洪國榮。記事官尹翊東。記注官朴聖鉉。記事官朴祐源。醫官方泰輿慶絢吳道炯徐命緯。以次進伏訖。命善曰。夜間聖體。何如。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。漸臻差勝矣。上曰。開政乎。命善曰。方欲開政矣。命善曰。承旨當備員。而左副不入來。則當改差乎。上曰。參議。入來乎。命善曰。入來矣。上曰。兵批。幾何。命善曰。多矣。上命國榮書傳敎曰。承旨金夏材。奉命出去。今日視事。勢難趁期進參。許遞。命善曰。玉堂多窠。今當差出。而擬望之人乏少。承旨外任竝擬。何如。上曰。依爲之。出擧條上曰。右承旨入侍。賤臣承命召入。右承旨吳載紹進伏。上命載紹書傳敎曰。促敎許久。始乃封啓。其所査實。全事漫漶。推移排布之狀。一見可燭。當初旣有同律之敎。則不可以若干彌縫。曲恕其掩護之罪。黃海監司李押。姑先罷職不敍。啓本下送。令新監司更爲査啓。海伯代與江原監司瓜滿代。今日政擇差。不多日內辭朝。上曰。海伯。誰可爲之。命善曰。李性源可合矣。上曰。好矣。命善先退。上曰。持公事入侍時。各房各持該房公事。入侍。上命退。諸臣以次退出。
정조 0년
丙申四月初七日辰時。上御興政堂。諸承旨入侍時。行都承旨徐浩修。左承旨洪國榮。右承旨徐有慶。左副承旨吳載紹。右副承旨金相戊。同副承旨鄭民始。假注書柳孟養。記注官朴聖鉉。記事官朴祐源。以次進伏訖。諸承旨各奏公事。上曰。吏兵曹堂上。持政望入侍。出榻敎國榮曰。左相爲承候。且有所達事。來待云矣。上曰。入侍。左議政鄭存謙進前。奏曰。日間聖候。若何。上曰。一樣矣。存謙曰。王大妃殿氣候。若何。上曰。近日則氣候差勝矣。存謙曰。惠慶宮氣候。若何。上曰。以微感昨今有靡寧之候矣。存謙曰。韓光綮配所。分付該府。卽爲移配。尹泰淵配所。亦爲移定。何如。上曰。荐棘罪人韓光綮尹泰淵。更定配所。出榻敎命左相先退。浩修曰。犯夜草記。非古例。自庚寅年。因下敎爲之矣。紙上空言。果無其實。此則合有變通之道矣。上曰。依古例減去。可也。吏曹判書徐命善。參議洪檢。兵曹判書李徽之。參判洪秀輔。佐郞尹履相。持政望進前。吳載紹讀奏政望。至安山郡守望。上曰。今日政事。卽予登極後初政也。安山首望。以金峙默擬入。戚里之初政除邑。豈可成說乎。國榮曰。金峙默則朝廷不以戚里待之矣。命善曰。安山至薄矣。上曰。新除守令。今日謝恩。出榻敎上曰。誤踏啓字。當該中官。推考。出傳敎上曰。以洪麟漢事。三司齊發。至於廷請。而尙靳一兪者。予意別有在焉。噫。從古人君。若有事關於己者。則不無曲嫌之意。以置不擧論。認作寬私之度。自不覺其漫漶義理之歸。此明王哲辟之或不能免也。可勝歎哉。嗚呼。大行大王患候彌留。靜攝多年。至於昨冬。則朝事國事。實有難言之慮。而以日月之明。念宗社之重。前席示代勞之意。中朝發無臣之難。苟使古之大臣。當此時世。則何待聖敎之縷縷。而有所以爲宗國之地耶。彼洪麟漢。以性則本自愚濫。以學則難辯帝虎。以乃兄之弟。受先王拂拭之恩。節次推遷。致位三事。則固當竭力圖報。以效塵刹。而乃反以貪樂爲妙計。以賣寵爲能事。至以不必知之說。容易發口。猶不知懼。及夫徐命善之疏出。而反生對敵之計。不念悔懼之道。雖然。今日諸臣之曰有逆情。曰有異志者。此則萬萬過矣。決是情外之言也。噫。雖以庚寅間事言之。其所患得。無異蔡攸之按脈。所以處於君父兄弟之間者如此。則他尙何說。其在正名義之道。所當嚴處。而此皆坐於不學。何足深誅。判府事洪麟漢。爲先削職。礪山府竄配。出傳敎命退去。諸臣以次出。
정조 0년
丙申四月初七日午時。上御廬次。摠護使以下。率相地官入侍時。摠護使金陽澤。判府事金致仁李溵。錦城尉朴明源。左參贊洪樂性。禮曹判書金華鎭。都廳李商鳳。右承旨徐有慶。假注書柳孟養。記注官朴聖鉉。記事官朴祐源。相地官金基良金田柳東亨金相鉉。以次進伏訖。陽澤曰。日月不居。公除奄過。聖孝伏想益復罔極。上曰。忍見時月之過。又經公除。只增罔極。湯澤曰。日間聖候。若何。上曰。一樣矣。陽澤曰。王大妃殿氣候。若何。上曰。一樣矣。陽澤曰。惠慶宮氣候。若何。上曰。自數日內。有靡寧之候矣。上曰。伐木後更爲看審則。何如。陽澤曰。山形龍虎案對。與伐木前判異。非但地師之皆毁。其在凡眼。恐不合用。明源曰。伐木後。都局案對皆荒落。水火査全不具格。故柳東亨。亦以爲不可云矣。東亨曰。大體則好矣。而申方小缺。似有觸風之慮。故山論以有欠。陳達矣。上曰。今則事將急矣。將若之何。陽澤曰。今則當更求他處矣。上曰。將向何處求之。卿等或有所聞處乎。明源曰。王十里有一處。自前云云之地也。上曰。今日看審則甚好。今日內可往還否。致仁曰。日尙高矣。相距不過十里。足可往還矣。命書傳敎曰。東郊當審處。錦城尉與都廳一員。率入侍地師。除辭朝卽爲進詣。看審以來。致仁曰。顧臣情地。萬萬惶蹙。席藳待罪之際。山陵看審事命下。故事係所重。不顧情勢。不獲已奉命往還矣。上曰。王導。以王敦之親。不以爲礙。於判府。豈有可嫌者乎。致仁曰。向以蔘事陳箚。而方恭俟嚴譴。臣之情地。尤無自容者矣。上曰。此不過中間往來做錯之致。亦何嫌之有。命原任大臣諸堂上先退。陽澤曰。明日奉審時。五陵一體奉審乎。上曰。依爲之。陽澤曰。殯殿都廳中有方帶玉堂者。合有變通之道矣。上曰。李秉模本職。許遞。命退去。諸臣以次出。
정조 0년
丙申四月初七日未時。上御廬次。下直守令入侍時。永柔縣令鄭益儉。安山郡守金峙默。左承旨洪國榮。假注書柳孟養。記注官朴聖鉉。記事官朴祐源。以次進伏訖。上謂益儉曰。分憂之任。不輕而重。下去善爲之。上謂金峙默曰。畿邑守令。此時不可不擇。故出自侍從。民事國事。着意擧行。命守令先退。上曰。同副承旨持金壽賢文書入侍。鄭民始進前。命考閱文書訖。國榮曰。明日看審時。大臣辭朝。何以爲之乎。上曰。大臣都監堂上看審進去時。除下直。出榻敎上曰。承旨前望徐有慶爲之。卽爲牌招同參。持公事入侍。出傳敎命退去。諸臣以次出。
정조 0년
丙申四月初七日申時。上御廬次。錦城尉率相地官入侍時。錦城尉朴明源。同副承旨鄭民始。假注書柳孟養。記注官朴聖鉉。記事官朴祐源。地相官金基良金相鉉柳東亨。以次進伏訖。上曰。王十里云云處看審則。何如。明源曰。地師皆以爲不好云矣。上曰。何以爲之乎。明源曰。罔措矣。上曰。置標置簿冊入之。賤臣持入。上曰。西郊。果無近可處乎。明源曰。然矣。上曰。今則將向何處求之乎。明源曰。當詣東五陵看審之外。無他道矣。上曰。五陵內若不得則。何以爲之乎。基良曰。五陵局內。如無可合處。則雖前進稍遠處。當期於必得矣。上曰。明日都廳一員。率入侍地師。進詣東五陵。看審諸崗以來。出傳敎上曰。逐處看審後。有無間都廳報狀於摠護使事。分付。命退去。諸臣以次出。
정조 0년
丙申四月初七日酉時。上詣殯殿。行夕奠入侍時。左副承旨吳載紹。假注書柳孟養。記注官朴聖鉉朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨吳載紹坐。右副承旨金相戊坐直。同副承旨鄭民始坐直。注書尹翊東藥院直一員未差。假注書柳孟養仕直。事變假注書李兢淵病。
정조 0년
藥房都提調金陽澤。提調徐命善。右承旨徐有慶啓曰。伏未審夜間。聖體。若何。王大妃殿氣候。何如。惠慶宮氣候。亦何如。臣等不任區區憂慮。敢來問安。答曰。知道。予則如昨。大妃殿氣候。惠慶宮氣候。一樣矣。
정조 0년
王殿王大妃殿惠慶宮中宮殿。政院玉堂問安。答曰。罔極。
정조 0년
徐有慶。以國葬都監郞廳。以摠護使意啓曰。山陵所用祭器。自本都監。今當擧行矣。戶曹所在中。可以仍用者。仍用。修補與新造者。方爲始役。而別單書入之意。敢啓。傳曰。知道。
정조 0년
洪國榮。以國葬都監郞廳。以摠護使意啓曰。發靷時魂帛函所盛土籐方箱子。例自都監造成。而造函時尺寸。或有差誤之慮。曾前因草記。皆有內下見樣。今番則何以爲之。敢稟。傳曰。問于次知中使。
정조 0년
傳于金相戊曰。坐直承旨入侍。
정조 0년
以修撰李儒慶曺遠振牌不進罷職傳旨。傳于鄭民始曰。禁推。
정조 0년
徐有慶啓曰。今日政新除授玉堂。竝待下批牌招。以爲推移入直之地。何如。傳曰。允。
정조 0년
傳于金相戊曰。拜辭肅拜與莫重公事。趁不入奏。當該中官陳國平。從重推考。
정조 0년
鄭民始啓曰。山陵都監都廳李商鳳。東五陵看審後。率地師。來待矣。傳曰。入侍。
정조 0년
徐浩修啓曰。禁衛大將李漢膺兼帶捕將。改差事。命下矣。在前如此之時。有他邊大將兼察之例。今番則。何以爲之乎。敢稟。傳曰。右邊捕將兼察。
정조 0년
兵曹口傳政事。以李邦綏爲左邊捕盜大將。
정조 0년
金相戊啓曰。新除授左邊捕盜大將李邦綏。卽爲牌招。命召及大將牌傳令牌。傳授。何如。傳曰。允。
정조 0년
傳于金相戊曰。更加嚴刑。期於得情。
정조 0년
鄭民始。以內醫院官員。以都提調意啓曰。副提調洪國榮。今日不爲仕進。卽爲牌招。何如。傳曰。允。
정조 0년
金相戊。以忠勳府言啓曰。今此大行大王殯殿發靷時。各處差備。當以入番忠義衛定送。厥數甚多。而卽今舊功臣嫡長忠義衛付祿遞兒。只二十員。難以推移。依例十五遞兒加出塡差。以爲分定之地。何如。傳曰。允。
정조 0년
又以宗簿寺官員。以提調意啓曰。孝明殿入番宗室。依前例差出數備擬以入之意。敢啓。傳曰。旣有以外宗中秩高齒尊者。從座目爲之之遺敎。則不必排望落點。以單望書入。
정조 0년
洪國榮。以禮曹言啓曰。王妃考贈領議政金時默妣。贈宜春府夫人南氏四仲朔四名日及忌辰日墓所祭需。依他王妃考妣例題給事。分付該司。而守墓軍。亦令兵曹定給。何如。傳曰。允。予欲提敎而未果。府院君家。旣有各祭祭物及守墓軍。則惠慶宮私親。亦當有之。準府院君及園所私親例。加減磨鍊草記。
정조 0년
徐浩修。以兵曹言啓曰。昌德宮營建處所摘奸時。以雜人闌入事。當該衛將決棍事草記。而待公除後擧行事。命下矣。依傳敎。當該衛將李興胄。決棍十度之意。敢啓。傳曰。知道。
정조 0년
又以禁衛營言啓曰。依傳敎。本營哨官丁胤祚。汰去之意。敢啓。傳曰。知道。
정조 0년
洪國榮。以觀象監官員。以領事提調意啓曰。本監進上內用三書上間曆註。例以上命宜忌磨鍊。壬間曆註。以東宮宜忌磨鍊矣。來丁酉年三書曆註。今當變通刊印。而今丙申年三書曆註。亦當改例。別單書入。何如。傳曰。允。
정조 0년
徐浩修。以司僕寺內乘。以提調意啓曰。內廐恒立馬六十匹內。御乘馬十匹。走馬十匹。邊馬四十匹。而乙酉年邊馬中五匹。以坐馬陞立矣。則還爲邊立之意。敢啓。傳曰。知道。
정조 0년
有政。吏批。判書徐命善進。參判尹得養未肅拜。參議洪檢進。左副承旨洪國榮進。以李重馥爲執義。朴天衡金履正爲校理。沈有鎭爲副校理。沈豊之爲副校理。尹東暹爲知敦寧。權噵爲右尹。徐有隣李宜哲爲同經筵。趙明鼎爲惠民提調。蔡濟恭爲奉常提調。尹得養爲內贍提調。柳戇爲中學敎授。柳義養爲東學敎授。金履正爲南學敎授。李身晦爲奉常正。柳知養爲吏曹佐郞。金憲球爲兵曹佐郞。洪箕敍爲禮曹佐郞。金恒光爲校檢。徐有後爲平市主簿。趙器鎭爲司饔奉事。洪啓學爲繕工奉事。宋時淵爲翼陵參奉。金炯采爲肇慶廟參奉。李克健爲慶基殿參奉。李衍祥爲慶尙監司。李鎭恒爲淮陽府使。李命俊爲寧海府使。金廷遇爲豊川府使。李吉培爲咸從府使。李敬克爲陽智縣監。尹得養爲同成均。左尹權噵。右尹李瀰。
정조 0년
兵批。判書李徽之病。參判洪秀輔入直進。參議朴師海病。參知金漢老病。同副承旨鄭民始進。以李會遂爲副護軍。金載順李頤祥李魯述李鼎揆李秉模爲副司直。朱道洵爲同知。
정조 0년
金相戊。以義禁府都事。以鞫廳大臣意啓曰。問事郞廳徐有防。身病猝重。勢難察任。今姑改差。沈有鎭差下。使之察任。何如。傳曰。允。
정조 0년
鄭民始。以義禁府言啓曰。因刑曹啓辭。一所巡將申㠍。今方待命。卽爲拿囚之意。敢啓。傳曰。知道。
정조 0년
金相戊。以刑曹言啓曰。因兵曹啓辭。一所巡將申㠍。令攸司從重科治事。命下矣。申㠍係是朝官。移義禁府處之。何如。傳曰。允。
정조 0년
又以刑曹言啓曰。黃海道推刷官千世翊。今三月初六日來現。故以爲嚴囚之意。敢啓。傳曰。知道。今日捧供以聞。
정조 0년
行大司憲朴相德。司諫兪彦脩。掌令尹長烈尹在醇。持平尹光昇尹尙東。獻納洪周萬啓曰。請大靜縣荐棘罪人沈翔雲。亟命王府。嚴鞫得情。快正王法。請礪山府竄配罪人洪麟漢。絶島安置。措辭竝見上答曰。不允。
정조 0년
司諫兪彦脩啓曰。請充軍罪人趙德昌。依律處斷。允明允鈺及㢞。請竝遠竄。措辭竝見上答曰。不允。
정조 0년
又啓曰。新除授正言金致信。時在忠淸道沃川地。請斯速乘馹上來事。下諭。答曰。依啓。
정조 0년
掌令尹在醇。持平尹尙東啓曰。請黑山島充軍罪人趙德昌。依律處斷。措辭見上答曰。不允。
정조 0년
戶曹參判鄭昌順疏曰。伏以。臣民無祿。仙馭上賓。公除之期。倐焉已過。如喪之慟。久而益切。伏想我殿下。嚴廬哀疚。孝思罔極。耿耿下忱。曷勝悲慕。臣於月前。得見金若行論斥前文衡李福源之疏。其中一段語。卽指癸卯科事也。此則臣與福源。情地相同。乍看疏語。怛然驚心。自不覺中情之衋傷也。噫。臣家之以此齮齕於世。多矣。事關先故。心切隱痛。而科名之變改已久。先朝之處分旣定。則人之齗齗者。汔可止矣。今於五十餘年之後。忽復提說。雖知其意之不專在臣家。其人之無足與較絜。而臣心怵愓增痛。尤倍於前矣。幸賴日月之明。俯垂照燭。天地之仁。曲賜庇覆。批旨嚴重。昭晣無餘。闔門攢頌。感結幽明。在臣圖報之忱。惟期湯火之蹈。今方猥膺使命。行將出疆。區區自效之地。亦在於是。往役義重。所不敢辭。而自有此事。心焉茹痛。以此踪地。彯纓於周行。含綸於異域。決非臣私義之所敢安也。玆陳肝膈之懇。仰瀆深墨之中。伏乞聖明。念使事之緊重。亟命遞改。諒臣情之畸危。仍許斥退。得以涵泳聖澤。畢命溝壑。不勝大願。臣無任涕泣祈懇之至。謹昧死以聞。答曰。省疏具悉。使事旣重。本事亦無可言。卿其勿辭。
정조 0년
吏曹判書徐命善疏曰。伏以。光陰易邁。公除奄過。伏惟孝思攀慕。益復如新。臣適廁保護之任。仰瞻深墨之容。區區憂慮。有倍常品。仍伏念臣本以無似之質。猥荷不世之遇。驟躐卿月。周流銓衡。榮極涯溢。報答無階。夙夜兢惕。如集于木。乃於日昨帳殿。忽伏承金吾擢授之命。臣誠驚惶震悸。罔知攸措。鞫事方張。沐浴義重。他不暇顧。章皇承命。而私心愧懼。歷日靡定。噫。孤棘峻秩。地望尤別。中批特恩。嚬笑宜愼。顧臣問其人。則魯姿也。考其資。則屬耳也。雖使試可於百執之列。承乏於六卿之間。尙懼其不堪。而況晉於此者乎。負乘之憂。過福之災。猶屬臣私事。而其於聖朝官人之義。恐貽識者之譏。非細故也。至若守禦之任。責重戎垣。職兼保障。尤非白面疎才。所可擬議。雖緣倉卒受符。未敢言私。而其何可因仍冒據。若固有之乎。玆敢披瀝衷悃。仰瀆崇嚴。伏乞聖慈。俯諒由中之懇。特垂體下之恩。將臣新授爵秩兼帶將任。竝命收還。以重公器。以安私分。不勝幸甚。臣無任屛營祈懇之至。謹昧死以聞。答曰。省疏具悉。知卿者深。故畀卿者重。卿其勿辭察任。
정조 0년
正言金致信疏曰。伏以。旻天不弔。大行大王。奄棄臣民。如喪考妣。普率均慟。伏惟我殿下。以出天之誠孝。閱歲侍湯之餘。遽罹至慟。任情號擗。傷損必多。區區下情。不勝焦煎之至。仍伏念臣纔叨諫院除旨。旋伏奉諱音。其在分義道理。曷敢不星夜奔趨。而第臣自昨冬。重嬰奇疾。兼發毒腫。舌根腐蝕。至及喉嗌。言語莫通。勺水難下。種種穢惡之症。猥不敢煩瀆。而以此晷刻難保之喘。尙今支延。誠亦異矣。顧今擧國哀遑。凡在深山窮谷。莫不奔走號哭。自效其誠。臣獨名忝侍從。末由進身。洩哀於哭擗之列。有時惺覺。涕淚無從。目下症形。雖不可自責以陽界上人事。而論以常憲。萬戮猶輕。但一縷未絶之前。若是泯伏。亦極悚惶。玆敢倩構短章。從縣道附進。哀籲於嚴廬之下。伏乞天地父母。俯垂矜察。亟遞臣所帶職名。俾得以安意畢命。仍治臣罪。以肅朝綱。千萬幸甚。治疏將發之際。得接邸報。都憲及大臣諸臣。請討鄭厚謙母子之罪。有遠竄之命。嗚呼。厚謙之罪。實神人之所共憤。覆載之所不容。臺言之發。其亦晩矣。亂臣賊子。何代無之。而豈有如厚謙者乎。其極惡大懟。已悉於諸臣之章。以臣垂死之神識。有未暇枚陳。而竄裔薄勘。非所以大正典刑。少洩輿情。惟殿下。夬揮乾斷。俯從一世之公議。亟施顯戮。以杜亂機之將萌。使宗社獲安。奸僞永絶。不勝大願。臣無任屛營祈懇之至。謹昧死以聞。答曰。省疏具悉。陳疏不允。爾其勿辭。上來察職。
정조 0년
慶尙監司金載順疏曰。伏以。天降大割。大行大王。奄棄臣民。率土含生之倫。莫不奔走號哭。若喪考妣。伏惟聖情哀慕。何以堪處。北望雲天。五內糜潰。仄伏聞我殿下㷀㷀在疚。哀毁過節。出天之聖孝。安得不然。而玉體之損傷。當復何如。擧國焦遑。遐邇同情。臣獨阻班。心未洩窮天之慟。莫瞻深墨之容。尤不任血泣焚灼之至。仍伏念臣本以無似。濫叨藩寄。綿薄之才。不堪負乘。昏懦之性。日積尸素。瘝官病民。無往非罪。顧今大明繼照。萬物咸覩。在廷百僚。淬礪精白。仰贊新服淸明之治。如臣者。徒竊厚廩。了無猷爲。反顧循省。惶愧靡容。嚮緣情理之懇迫。敢上乞免之章。章旣到院。而値大恤哀遑之初。未撤還下。驚隕抑塞。罔知攸爲。槪臣母病。自來注夏之症。未炎陡劇。一倍凜綴。病裏夢語。惟在於歸家調治。依賴至親。每聞此言。按住不得。而此非臣子言私之時。則有不敢復申前懇。抑臣情事。別有所萬萬悲苦者。猥以卄載近密之蹤。偏蒙先大王陶甄之渥。涓涯未報。弓劍遽遺。留滯嶠南。遙奉諱音。永抱攀髥之痛。未遂褥蟻之悃。有臣如此。生不如死。竊念君臣。猶父子也。義有所重。情亦隨之。目今小大之臣。罔不趨造擧臨。各盡其分。臣雖至微。亦與庶僚有間。顧安忍晏然退處。不思奔問之義乎。若不得及今伸哀於仙寢在殯之時。則區區犬馬之誠。遂無自效之日。而將貽無窮之恨矣。此時煩猥。極知惶悚。而裏情所迫。不能自已。玆敢畢瀝哀懇。仰瀆於嚴廬之下。伏乞聖慈。察臣瘝廢之狀。憐臣崩迫之私。特命鐫臣職名。使藩務無曠。微忱獲伸。不勝大願。臣無任屛營祈懇之至。答曰。省疏具悉。念卿情理。旣詢大臣。藩任。特命許解焉。
정조 0년
副司直李商輅疏曰。伏以。皇穹降割。我大行大王。奄棄臣民。率土奔號。普切痛隕。新朔遽屆。公除奄過。伏惟孝思攀號。益復罔極。仍伏念前後凶逆。次第現發。天討方行。輿憤少伸。而其通古今亘天地窮凶極惡。豈有若尙魯相老之兩賊也哉。思之痛心。言之汚口。而不幸臣之名。於彼兩賊之名。字雖不同。音則相似。雨禹若無義於嫌避。而解蟹。亦易混於擧呼。其所惡聞。若將浼己。欲以輿字。易輅字。而身係朝籍。不敢擅改。玆敢略擧委折。仰暴崇嚴之下。伏乞聖明俯賜鑑燭。特命該曹。亟許改塡焉。臣無任屛營祈懇之至。答曰。省疏具悉。爾之名字。音響雖同。氏族旣殊。何必不安也。
정조 0년
黃海監司李性源疏曰。伏以。皇穹降割。仙馭上賓。如喪之痛。率普惟均。光陰迅駛。公除奄過。伏惟聖孝哀慕。益復罔極。臣待罪東郡。行且三載。憒憒尸素。無一善狀。乃玆千萬匪意。海臬按察之命。忽降於受暇上京之日。臣誠驚惶感激。不知躬之所措也。藩屛之任。孰非緊重。而惟此海西一路。俗本獷悍。邑多凋弊。使客之供億相繼。詳定之沿革屢變。爲治之難。有倍他道。況今半載之間。三易道臣。此時此任。必得剛明通鍊綽有風力者然後。方可以彈壓守宰。收拾弊局。而顧臣譾劣衰疲。百無一能。峽邑簿書。尙多瘝曠。況可擬議於一方旬宣之責乎。査事未了。促赴有命。而反復揣量。進身無路。玆敢略控短籲。仰瀆崇聽。伏乞聖明。俯賜諒察。亟許遞改。以重藩寄。以安賤分。不勝幸甚。臣無任屛營祈懇之至。答曰。省疏具悉。今於海藩。予則曰得人。卿其勿辭。速往欽哉。
정조 0년
兵曹判書李徽之疏曰。伏以。居諸易得。公除奄過。仰惟孝思。益增罔極。臣之兼帶春秋之任。與領事臣金陽澤。有親査應避之嫌。於法在下當遞。伏乞亟令攸司。照例遞改。以便公私幸甚。臣無任祈懇之至。答曰。省疏具悉。疏辭。下該曹稟處焉。
정조 0년
注書尹翊東疏曰。伏以臣。與弘文館應敎臣鄭元始。有娚妹應避之嫌。臣之所帶春秋。自在當遞之科。玆敢援例陳懇。伏乞聖慈。特許遞改。以存公格。不勝幸甚。臣無任祈懇之至。省疏具悉。疏辭。下該曹稟處
정조 0년
大司憲朴相德。副司直朴相岳。殷山縣監朴相來等疏曰。伏以仙馭莫攀。公除奄過。伏惟聖心哀慕。益復罔極。而如喪之慟。率普惟均。仍伏念亂臣賊子。何代無之。而豈有如今番之諸賊者哉。其中相老。最是窮凶極惡。亘萬古所無之逆也。臣等心寒骨靑。直欲食肉而寢皮也。不幸此賊。出於臣等之同宗。而譜牒相聯。名行又同。臣等不忍與此賊。聯其名字。曾見朝臣。與亂逆同行者。必陳籲而易以他字。臣等今將改之以宗字。而有不敢自擅。相率控章。仰瀆嚴廬之下。伏乞聖明。俯賜諒察。亟令該曹。許改臣等之名。不勝幸甚。臣等無任祈懇之至。答曰。省疏具悉。疏辭。下該曹稟處。
정조 0년
丙申四月初八日卯時。上詣殯殿。行朝奠入侍時。行都承旨徐浩修。假注書柳孟養。記注官朴聖鉉。記事官朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上還廬次。上曰。今日當爲持公事入侍乎。浩修對曰。今則體貌。與聽政時有異。不可以持公事名稱矣。上曰。前例然乎。對曰。然矣。諸臣遂退出。